31994R2381
L 255/84
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2381/94 НА КОМИСИЯТА
от 30 септември 1994 година
за изменение на приложение II към Регламент (ЕИО) № 2092/91 на Съвета относно биологичното производство на земеделски продукти и неговото означаване върху земеделските продукти и храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), последно изменен с Регламент (ЕО) № 1468/94 на Комисията (2), и по-специално член 13 от него,
като има предвид, че някои държави-членки са поискали определени изкуствени торове, които не са включени в приложение II към Регламент (ЕИО) № 2092/91, да бъдат включени в него с оглед на факта, че те понастоящем се използват в биологичното земеделие съобразно практическите правила за биологично земеделие, традиционно прилагани в определени държави-членки на Общността; като има предвид, че проучването на тези молби показа, че са изпълнени изискванията на член 7, параграф 1, буква б);
като има предвид, че също така е необходимо да се дефинират по-точно условията за използване на определени изкуствени торове и изискванията, отнасящи се до техния състав, с цел да се гарантират естеството и произходът на тези продукти;
като има предвид, че се констатира необходимостта да се дефинират по-точно условията за използване на определени изкуствени торове и изискванията, които се отнасят до техния състав, с цел да се гарантира, че изискванията за включване в приложение II към Регламент (ЕИО) № 2092/91 съгласно член 7, параграф 1, б) са напълно спазени;
като има предвид, че следва да се разреши един период за отстраняване на запасите от продукти, които са заличени от част А от приложение II към Регламент (ЕИО) № 2092/91;
като има предвид, че мерките, предвидени в настоящия регламент, са в съответствие със становището на комитета, учреден съгласно член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Част А от приложение II към Регламент (ЕИО) № 2092/91 се заменя с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Продуктите, заличени от част А от приложение II към Регламент (ЕИО) № 2092/91 в редакцията му в сила преди датата на влизане в сила на настоящия регламент, могат да продължат да се използват при предишните приложими на прилагане до изразходване на съществуващите запаси, но не по-късно от 1 юли 1995 г.
Продуктите, изброени в част А от приложение II към Регламент (ЕИО) № 2092/91 при по-ограничителни условия, отколкото онези преди датата на влизане в сила на настоящия регламент, могат да продължат да се използват при предишните условия на прилагане до изразходване на съществуващите запаси, но не по-късно от 1 юли 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 септември 1994 година.